Cazul Carașol – Transelectrica: Cum a ajuns un electrician cu diploma falsificată să conducă una dintre cele mai mari companii din țară

Marius Carașol a fost revocat azi de la șefia companiei de stat Transelectrica după scandalul falsificării diplomei de licență. Dar cum a ajuns un personaj cu studii dubioase la șefia unei companii strategice, cu cifra de afaceri care o plasează în primele 50 de firme din țară?

Carașol a fost selectat de Ministerul Economiei și pus în funcție pe 21 decembrie 2018, într-o mică lovitură de palat înainte de Crăciun. De ce lovitură de palat? Pentru că a însemnat înlocuirea oamenilor propulsați de fostul ministru al Economiei, Dănuț Andrușcă, cu cei sprijiniți de proaspăt numitul ministru de la acel moment, Niculae Bădălău.

Cum Dănuț Andrușcă a fost, de fapt, prelungirea în guvern a baronului PSD de Neamț, Ionel Arsene, schimbarea de la vârful Transelectrica a fost o parte din lupta subterană din PSD între gruparea Arsene și gruparea Bădălău, doi dintre cei mai influenți lideri locali din partidul de guvernământ.

Așa a ajuns Carașol, originar din Teleorman, să fie instalat la conducerea Transelectrica la fix o lună după intrarea lui Bădălău în guvern, ca ministru al Economiei. Este unul dintre multele exemple de personaje fără aptitudini profesionale probate care au fost propulsate de PSD în poziții-cheie din companiile de stat, precum fosta arbitră de fotbal și fotomodel Gabriela Dănănae, numită în conducerea CNAIR.

Carașol – simplu electrician, ajuns șef de companie

Marius Carașol (45 de ani), originar din Teleorman, este de profesie electrician, absolvent în 1992 al unui liceu industrial din Alexandria. A lucrat ca electrician ”full time” din 1993 până în 2006 la Electrica Muntenia, apoi a devenit Adjunct șef unitate operativă la Enel Distribuție Muntenia.

În 2009 a ajuns șef unitate operativă la Enel Distribuție Muntenia, poziție în care a stat până în 2016, când a ajuns director tehnic la compania General Electro Proexim, deținută de Cătălin Zegrean.

În mai 2018 a intrat în Transelectrica, pe post de director al Sucursalei București. A fost momentul în care a avut nevoie de diploma de studii superioare și a folosit una despre care Politehnica București a anunțat că e falsificată, după cum a scris pe larg Edupedu.ro.

Context. Transelectrica, o companie în care Ministerul Economiei deține 58% din acțiuni și e listată pe Bursa de Valori, are ca obiectiv administrarea şi extinderea reţelei electrice de transport din țară. Este o companie strategică, monopolistă în domeniul transportului energiei electrice, și a fost permanent o țintă pentru partidele aflate la guvernare, care și-au numit în conducere clienții ori sponsorii. Transelectrica (cifră de afaceri de 2,6 miliarde de lei în 2018) este vitală și pentru proiectele de interconectare cu țările din jur în cadrul unor proiecte girate de Uniunea Europeană.

Foto: Marius Carașol (InquamPhotos / Ilona Andrei)